Настасься Слуцкая

**Наста́сься Слу́цкая** (канец XV&nbsp;ст.&nbsp;—  1526)&nbsp;— літоўская княгіня з роду Мсьціслаўскіх, дачка Івана Юр’евіча Мсьціслаўскага і княгіны Юліяны, жонка князя слуцкага Сямёна Міхайлавіча.

## Жыцьцяпіс
У 1496 року выйшла замуж за князя Сямёна Міхайлавіча з роду Алелькавічаў. Аднак у 1503 муж памер, княгіня засталася з малым сынам Юрыем і была вымушаная ўзяць кіраваньне княствам у свае рукі. Анастасія ўвяла для насельніцтва падатковыя льготы, умацавала верхні і ніжні замкі Слуцка.

У сярэдзіне жніўня 1505 року некалькі дзясяткаў тысячаў крымскіх татараў на чале з ханам Баты-Гірэем узялі Слуцак у аблогу. Княгіня Настасься загадзя атрымала паведамленьні пра набліжэньне ворага і здолела падрыхтаваць места да абароны, якую ачоліла асабіста. Абаронцы адбілі некалькі татарскіх штурмаў. Татары рабілі падкопы, намагаліся падпаліць места, але месьцічы мужна абараняліся. У рэшце рэшта татары зь вялікімі стратамі былі вымушаныя адступіць.

У 1506 року татары зноўку наехалі на тэрыторыю Вялікага Княства Літоўскага і спустошылі ваколіцы Слуцку, аднак 6 жніўня былі разьбітыя пад Клецкам вялікалітоўскім войскам Міхала Глінскага.

Тым часам маладая ўдава стала зайздроснаю нявесткай і неаднарозава прыцягвала ўвагу жаніхоў. Найбольш вядомым зь ейных шанавальнікаў быў князь Міхал Львовіч Глінскі, аднак калі ў 1508 року той пасватаўся да княгіні, Настасься адмовіла яму. Паводле Мацея Стрыйкоўскага, каб заваяваць руку княгіні, Міхаіл двойчы намагаўся ўзяць Слуцак, аднак зазнаў няўдачы. Неўзабаве Міхаіл Глінскі з братамі перайшоў на службу да вялікага князя маскоўскага Васіля III. Аднак з пасланьня Міхаіла Глінскага Васілю III вядома, што Слуцак пад час закалоту аблягаў ня сам Міхаіл, а ягоны сваяк Андрэй Дрождж, так што зьвесткі Стрыйкоўскага пра аблогу Слуцка і раман з княгіняй, імаверна, носяць легендарны характар.

Пасьля таго, як сын Юры падрос і прыняў на сябе кіраўніцтва княствам, ягоная маці адышла ад кіраваньня. У 1523 року выдала дачку Аляксандру за ўжо немаладога князя-ўдаўца Канстанціна Астроскага, які займаў уплывовую пасаду гетмана вялікага літоўскага. Пра апошнія гады жыцьця Настасьсі нічога невядома. Памерла княгіня ў 55-гадовым веку каля 1526 року.

## Сям’я
Муж: Сямён Міхайлавіч Слуцкі (? — 14 лістапада 1503)&nbsp;— князь слуцкі і капыльскі (1481—1503).

Дзеці:
* Юры Сямёнавіч (? — 17 красавіка 1542)&nbsp;— князь слуцкі і капыльскі (1503—1542)
* Аляксандра Сямёнаўна (? — пасьля 1556)&nbsp;— другая жонка (з 1523) вялікага гетмана літоўскага Канстанціна Астроскага, маці Васіля-Канстантына Астроскага.

## У культуры
У 2003 року на студыі «Беларусьфільм» быў зьняты фільм «Настасься Слуцкая», прысьвячены княгіні. Галоўную ролю выканала Сьвятлана Зелянкоўская.

У верасьні 2016 року ў Слуцку ўсталяваны помнік княгіні Настасьсі.

## Глядзіце таксама
* Алена Маскоўская
* Альжбета Астроская

## Крыніцы

## Літаратура
* *Стрийковський Мацей.* Літопис польський, литовський, жмудський і всієї Руси / Відп. ред. О. Купчинський. Наукове товариство ім. Шевченка. — Львів, 2011. — 1075 с — (Історичні джерела. Т. 10)&nbsp;— ISBN 966-8868-26-9

## Вонкавыя спасылкі
* *Гординська Антоніна.* Кужель і меч. Сімейна історія Анастасії Слуцької&nbsp;— від Гедиміна до князя Острозького 
* Настасься Алелькавіч&nbsp;— жанчына-легенда 
* Легенды і быліны. Жанна Д’Арк зь Белай Русі 

Катэгорыя:Мсьціслаўскія
Катэгорыя:Слуцкія князі
Катэгорыя:Рускія княгіні